Simon Emil Ammitzbøll (RV), 2005-05-03:
I Det Radikale Venstre er vi positive over for forslagets hensigt, nemlig at minimere risikoen for, at børn under 15 år bliver udsat for seksuelle krænkelser eller overgreb.
Overgreb mod børn er en skrækkelig forbrydelse, noget, der mærker børnene for livet.
Samfundet skal tage hånd om og beskytte de svage, og hvem er svagere end et barn, der bliver udsat for overgreb fra en voksen, som barnet havde tillid til?
Det Radikale Venstre har altså stor forståelse for, at man fra regeringens side ønsker tryghed for børnene.
Men vi vil også godt advare imod, at dette lovforslag kan skabe falsk tryghedsfornemmelse.
Forslaget kan ikke forhindre, at vi vil have pædofile overgreb i Danmark.
Børneattester omfatter jo også kun dem, der er dømt.
De, der endnu ikke er dømt, vil jo stadig glide glat igennem.
Der er også andre problemer ved det her forslag.
Forslaget bygger i udpræget grad på ministerbemyndigelser og bekendtgørelser.
Afgrænsningen af, hvor børneattesterne vil være obligatoriske, fastlægges ved forslag i bekendtgørelser fra ikke mindre end syv forskellige ministerier, altså mere end en tredjedel af regeringens ministerier, eller rettere: de fastlægges foreløbigt.
Det ville i det mindste være ønskværdigt, at de respektive ministres forslag til bekendtgørelser på de pågældende ressortområder var endeligt udfærdigede inden lovforslagets endelige vedtagelse.
De foreløbige udkast har nemlig ikke en beroligende udformning set fra radikal side, så det håber jeg kulturministeren vil give et bekræftende svar på her fra talerstolen senere i dag vil ske.
Det ville være endnu mere ønskværdigt, hvis der i højere grad blev tale om lovgivning og i mindre grad blev tale om ministerbemyndigelser.
Lad mig give et eksempel på uklarhederne taget fra Undervisningsministeriets område.
Bekendtgørelsen omfatter visse skoler og visse frivillige foreninger.
Det er såkaldt konkretiseret med kommunalbestyrelser, amtsråd, frie grundskoler, efterskoler og endelig foreninger, der er medlem af Dansk Ungdoms Fællesråd.
Skal det betyde, at frivillige foreninger, der ikke er medlem af Dansk Ungdoms Fællesråd, så ikke er omfattet?
Hvad med Dansk Ungdoms Fællesråd selv?
Og hvad, hvis en forening vælger at melde sig ud af Dansk Ungdoms Fællesråd?
En lignende problematik kan forefindes på udkastet til bekendtgørelse fra Kulturministeriets eget område.
Hvis det ikke er fuldstændig afklaret, inden vi vedtager lovforslaget, risikerer vi at stå i en meget uheldig situation.
Kan vi risikere, at der er foreninger, der kommer i klemme, fordi bestyrelsesmedlemmer vurderer forkert, fordi de blev sat i en situation, hvor frivillige bestyrelsesmedlemmer skal vurdere for myndigheder?
Det ville være meget problematisk.
Og er sanktionen så i øvrigt den af Venstres ordfører, hr. Leif Mikkelsen, omtalte eller den i bemærkningerne omtalte sanktionsmulighed?
Det er selvfølgelig svært, for hvor skal grænsen trækkes?
Selvfølgelig gør det det, for ellers ville det krænke grundlæggende rettigheder i ansættelsesforhold.
Til gengæld gælder reglerne om indhentning af obligatorisk børneattest foreninger, hvor der i meget begrænset omfang vil være børn under 15 år – tror jeg nok.
For jeg synes nemlig stadig, at svaret på, hvilke foreninger det helt præcis gælder, og hvilke ledere det helt præcis gælder, blæser lidt i vinden.
En lang række spørgsmål skal undersøges nærmere under udvalgsbehandlingen.
At det nu skal foregå i Retsudvalget, er vi meget tilfredse med i Det Radikale Venstre, og vi vil gå til arbejdet i den ånd, at vi skal minimere de mange usikkerhedsmomenter, der kan være i forbindelse med det her forslag.